[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 24.4.2008

COM(2008) 212 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

της

για την τροποποίηση του κανονισμού (ΕΚ) αριθ. 1371/2005 του Συμβουλίου για την επιβολή οριστικού δασμού αντιντάμπινγκ στις εισαγωγές πλατέων προϊόντων έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές καταγωγής Ηνωμένων Πολιτειών της Αμερικής και Ρωσίας, καθώς και για την κατάργηση των δασμών αντιντάμπινγκ που επιβάλλει ο κανονισμός (ΕΚ) αριθ. 1371/2005 στις εισαγωγές πλατέων προϊόντων έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές καταγωγής Ρωσίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της πρότασης |

Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005, («ο βασικός κανονισμός»). |

Γενικό πλαίσιο Η παρούσα πρόταση υποβάλλεται στο πλαίσιο της εκτέλεσης του βασικού κανονισμού και αποτελεί προϊόν έρευνας που διεξήχθη σύμφωνα με τις ουσιαστικές και διαδικαστικές απαιτήσεις που προβλέπει ο βασικός κανονισμός. |

Ισχύουσες διατάξεις στον τομέα που καλύπτει η πρόταση Κανονισμός (ΕΚ) αριθ. 1317/2005 για την επιβολή οριστικού δασμού αντιντάμπινγκ στις εισαγωγές πλατέων προϊόντων έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές καταγωγής Ηνωμένων Πολιτειών της Αμερικής και Ρωσίας. Απόφαση 2005/622/ΕΚ για την αποδοχή αναλήψεων υποχρεώσεων που παρέχονται σε σχέση με τη διαδικασία αντιντάμπινγκ όσον αφορά τις εισαγωγές πλατέων προϊόντων έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές, καταγωγής Ηνωμένων Πολιτειών της Αμερικής και Ρωσίας. Κανονισμός (ΕΚ) αριθ. 41/2008 για τροποποίηση του κανονισμού (ΕΚ) αριθ. 1371/2005 για την επιβολή οριστικού δασμού αντιντάμπινγκ στις εισαγωγές πλατέων προϊόντων έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές καταγωγής Ηνωμένων Πολιτειών της Αμερικής και Ρωσίας. |

Συνάφεια με άλλες πολιτικές και στόχους της Ένωσης Άνευ αντικειμένου. |

2. Διαβουλεύσεις με τα ενδιαφερόμενα μέρη και εκτίμηση επιπτώσεων |

Διαβουλεύσεις με τα ενδιαφερόμενα μέρη |

Τα ενδιαφερόμενα μέρη τα οποία αφορά η διαδικασία είχαν ήδη τη δυνατότητα να υποστηρίξουν τα συμφέροντά τους κατά τη διάρκεια της έρευνας, σύμφωνα με τις διατάξεις του βασικού κανονισμού. |

Συγκέντρωση και χρήση εμπειρογνωμοσύνης |

Δεν χρειάστηκε να χρησιμοποιηθεί εξωτερική εμπειρογνωμοσύνη. |

Εκτίμηση αντικτύπου Η παρούσα πρόταση προκύπτει από την εκτέλεση του βασικού κανονισμού. Ο βασικός κανονισμός δεν προβλέπει γενική εκτίμηση αντικτύπου, αλλά περιέχει πλήρη κατάλογο των όρων που πρέπει να εκτιμηθούν. |

3. Νομικά στοιχεία της πρότασης |

Συνοπτική παρουσίαση της προτεινόμενης δράσης Στις 23 Φεβρουαρίου 2007 η Επιτροπή ξεκίνησε μερική ενδιάμεση επανεξέταση των μέτρων αντιντάμπινγκ που ισχύουν όσον αφορά τις εισαγωγές πλατέων προϊόντων έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές καταγωγής, μεταξύ άλλων, Ρωσίας. Η επανεξέταση περιορίστηκε στην έρευνα για το κατά πόσο έπρεπε να συνεχιστούν, να αρθούν ή να τροποποιηθούν τα ισχύοντα μέτρα όσον αφορά τους δύο ρώσους εξαγωγείς οι οποίοι συγχωνεύθηκαν για να σχηματίσουν μια νέα εταιρική οντότητα. Η συνημμένη πρόταση για την τροποποίηση του κανονισμού (ΕΚ) αριθ. 1371/2005 βασίζεται στα οριστικά συμπεράσματα σύμφωνα με τα οποία το επίπεδο ντάμπινγκ από τη νέα επιχείρηση ήταν ελάχιστο και, επομένως, τα μέτρα αντιντάμπινγκ στις εισαγωγές πλατέων προϊόντων έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές καταγωγής Ρωσίας πρέπει να καταργηθούν και η διαδικασία να περατωθεί σύμφωνα με το άρθρο 9 παράγραφος 3 του βασικού κανονισμού. Ως εκ τούτου, προτείνεται στο Συμβούλιο να εγκρίνει τη συνημμένη πρόταση κανονισμού, η οποία θα πρέπει να δημοσιευθεί στην Επίσημη Εφημερίδα της Ευρωπαϊκής Ένωσης. |

Νομική βάση Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005. |

Αρχή της επικουρικότητας Η πρόταση υπάγεται στην αποκλειστική αρμοδιότητα της Κοινότητας. Συνεπώς, η αρχή της επικουρικότητας δεν ισχύει. |

Αρχή της αναλογικότητας Η πρόταση είναι σύμφωνη με την αρχή της αναλογικότητας για τους ακόλουθους λόγους: |

Η μορφή της δράσης περιγράφεται στον προαναφερθέντα βασικό κανονισμό και δεν αφήνει περιθώριο για τη λήψη απόφασης σε εθνικό επίπεδο. |

Αναφορά του τρόπου με τον οποίο ο οικονομικός και διοικητικός φόρτος που βαρύνει την Κοινότητα, τις εθνικές κυβερνήσεις, τις περιφερειακές και τις τοπικές αρχές, τους οικονομικούς παράγοντες και τους πολίτες ελαχιστοποιείται και είναι αναλογικός προς τους στόχους της πρότασης: άνευ αντικειμένου. |

Επιλογή νομικού μέσου |

Προτεινόμενο μέσο: κανονισμός. |

Άλλα μέσα δεν προσφέρονται για τον ακόλουθο λόγο: Η προσφυγή σε άλλα μέσα δεν θα ήταν σκόπιμη, διότι ο βασικός κανονισμός δεν προβλέπει εναλλακτικές λύσεις. |

4. Δημοσιονομικές επιπτώσεις |

Η πρόταση δεν έχει επίπτωση στον κοινοτικό προϋπολογισμό. |

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

της

για την τροποποίηση του κανονισμού (ΕΚ) αριθ. 1371/2005 του Συμβουλίου για την επιβολή οριστικού δασμού αντιντάμπινγκ στις εισαγωγές πλατέων προϊόντων έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές καταγωγής Ηνωμένων Πολιτειών της Αμερικής και Ρωσίας, καθώς και για την κατάργηση των δασμών αντιντάμπινγκ που επιβάλλει ο κανονισμός (ΕΚ) αριθ. 1371/2005 στις εισαγωγές πλατέων προϊόντων έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές καταγωγής Ρωσίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] («ο βασικός κανονισμός»), και ιδίως τα άρθρα 9 και 11 παράγραφος 3,

την πρόταση που υπέβαλε η Επιτροπή ύστερα από διαβούλευση με τη Συμβουλευτική Επιτροπή,

Εκτιμώντας τα ακόλουθα:

A. ΙΣΧΥΟΝΤΑ ΜΕΤΡΑ

(1) Με τον κανονισμό (ΕΚ) αριθ. 1371/2005[2], το Συμβούλιο επέβαλε οριστικό δασμό αντιντάμπινγκ στις εισαγωγές πλατέων προϊόντων έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές («GOES») καταγωγής Ηνωμένων Πολιτειών της Αμερικής («ΗΠΑ») και Ρωσίας (ο «οριστικός κανονισμός»).

(2) Με την απόφαση 2005/622/ΕΚ[3], η Επιτροπή έκανε αποδεκτές τις αναλήψεις υποχρεώσεων για αναθεώρηση των τιμών που πρότειναν οι δύο συνεργαζόμενοι παραγωγοί – εξαγωγείς των οποίων οι εξαγωγές GOES στην Κοινότητα υπόκεινται σε ειδικό δασμό για κάθε εταιρεία ύψους 31,5% (AK Steel Corporation, ΗΠΑ) και 11,5% [Novolipetsk Iron και Steel Corporation (NLMK), Ρωσία] αντίστοιχα. Οι δασμοί αντιντάμπινγκ που εφαρμόζονται στις εισαγωγές από όλες τις άλλες εταιρείες πλην της Viz Stal της Ρωσίας, που υπόκεινται σε δασμό 0%, είναι 37,8% για τις ΗΠΑ και 11,5% για τη Ρωσία.

Β. ΑΙΤΗΣΗ ΕΠΑΝΕΞΕΤΑΣΗΣ

(3) Η Επιτροπή πληροφορήθηκε στις αρχές του 2007 ότι η NLMK είχε αποκτήσει το 100% της Viz Stal. Προσκομίστηκαν αποδεικτικά στοιχεία σχετικά με την παραγωγή, τις πωλήσεις και τη διανομή των GOES στο πλαίσιο της νέας εταιρικής δομής. Συνεπώς, η μεταβολή των συνθηκών με βάση τις οποίες θεσπίστηκαν τα μέτρα φαίνεται ότι είχε διαρκή χαρακτήρα και το περιθώριο ντάμπινγκ στη νέα εταιρική δομή φαίνεται ότι ήταν πολύ διαφορετικό σε σύγκριση με το επίπεδο των ισχυόντων μέτρων.

(4) Η Επιτροπή, αφού αποφάσισε ότι υπήρχαν αρκετές εκ πρώτης όψεως αποδείξεις ότι οι ισχύοντες ατομικοί δασμοί για την NLMK και την Viz Stal δεν ήταν πλέον κατάλληλοι και ύστερα από διαβούλευση με τη Συμβουλευτική Επιτροπή, ξεκίνησε αυτεπάγγελτα , με ανακοίνωση («ανακοίνωσης έναρξης διαδικασίας») που δημοσιεύθηκε στην Επίσημη Εφημερίδα της Ευρωπαϊκής Ένωσης , μερική ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού[4]. Η έρευνα περιορίστηκε στην εξέταση του επιπέδου ντάμπινγκ για τους δύο ρώσους παραγωγούς - εξαγωγείς NLMK και Viz Stal, ώστε να υπολογιστεί ένα ενιαίο μέτρο για τη νέα κοινή εταιρεία. Όπως αναφέρεται στην ανακοίνωση έναρξης διαδικασίας, η εξέταση αυτή θα γίνει με βάση τα στοιχεία που συγκεντρώθηκαν κατά τη διάρκεια της έρευνας που οδήγησε στην επιβολή των ισχυόντων μέτρων.

Γ. ΤΟ ΥΠΟ ΕΞΕΤΑΣΗ ΠΡΟΪΟΝ

(5) Το υπό εξέταση προϊόν είναι πλατέα προϊόντα έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές, πάχους άνω των 0,16 mm, και υπάγεται επί του παρόντος στους κωδικούς ΣΟ 7225 11 00 (με πλάτος 600 mm ή περισσότερο) και 7226 11 00 (με πλάτος κατώτερο των 600 mm).

(6) Τα προϊόντα GOES παράγονται από περιελίξεις θερμής έλασης από πυριτιούχα χαλυβοκράματα διαφορετικού πάχους, των οποίων η δομή του κόκκου έχει ομοιόμορφο προσανατολισμό, ώστε να επιτυγχάνεται μαγνητική αγωγιμότητα υψηλής απόδοσης. Οι ανεπάρκειες όσον αφορά την εν λόγω μαγνητική αγωγιμότητα αποκαλούνται «απώλειες στον πυρήνα» και είναι ο βασικός δείκτης ποιότητας του προϊόντος.

(7) Η αγορά συνήθως διαιρείται σε κατηγορίες υψηλής αγωγιμότητας ή υψηλής διαπερατότητας και σε κανονικές κατηγορίες. Οι κατηγορίες υψηλής διαπερατότητας επιτρέπουν την επίτευξη χαμηλότερων απωλειών στον πυρήνα για κάθε δεδομένο πάχος των φύλλων. Αυτά τα χαρακτηριστικά είναι ιδιαίτερα σημαντικά για τους βιομηχανικούς παραγωγούς μετασχηματιστών ηλεκτρικής ισχύος.

Δ. ΕΡΕΥΝΑ

(8) Η Επιτροπή ενημέρωσε τους κοινοτικούς παραγωγούς GOES, όλους τους γνωστούς κοινοτικούς εισαγωγείς και χρήστες καθώς και όλους τους γνωστούς παραγωγούς - εξαγωγείς στις ΗΠΑ και τη Ρωσία σχετικά με την έναρξη της επανεξέτασης.

(9) Η Επιτροπή ζήτησε πληροφορίες από όλα τα προαναφερόμενα μέρη και από άλλα τρίτα μέρη που αναγγέλθηκαν εντός της προθεσμίας που καθορίστηκε στην ανακοίνωση της έναρξης της έρευνας. Η Επιτροπή έδωσε επίσης την ευκαιρία στα ενδιαφερόμενα μέρη να καταστήσουν γνωστές εγγράφως τις απόψεις τους και να ζητήσουν ακρόαση.

E. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

1. Καθορισμός του ντάμπινγκ

(10) Όπως αναφέρεται ανωτέρω, ο υπολογισμός του περιθωρίου ντάμπινγκ για τη νέα επιχείρηση βασιζόταν στα στοιχεία που συγκεντρώθηκαν κατά τη διάρκεια της έρευνας που οδήγησε στην επιβολή των ισχυόντων μέτρων (η «αρχική περίοδος έρευνας»). Σε αυτή τη βάση προκύπτει από ένα σταθμισμένο μέσο όρο των περιθωρίων ντάμπινγκ που καθορίστηκε για τις NLMK και Viz Stal ένα περιθώριο ντάμπινγκ για τη νέα επιχείρηση ύψους 0,7%.

2. Διαρκής χαρακτήρας της μεταβολής των συνθηκών

(11) Σύμφωνα με το άρθρο 11 παράγραφος 3 του βασικού κανονισμού, η Επιτροπή εξέτασε επίσης κατά πόσον η μεταβολή των συνθηκών ήταν δυνατόν να θεωρηθεί εύλογα διαρκούς χαρακτήρα. Σχετικά με το θέμα αυτό, η νέα εταιρεία, OJSC Novolipetsk Steel, συνεργάστηκε στην έρευνα και παρείχε σχετικές πληροφορίες. Όσον αφορά τη διακίνηση εμπορευμάτων στις εξαγωγές της εν λόγω εταιρείας προς την Κοινότητα, επιτεύχθηκε επίσης συνεργασία από τις ακόλουθες μη συνδεδεμένες εταιρείες:

- Tuscany Intertrade UK, Edinburgh, Ηνωμένο Βασίλειο

- Moorfield Commodities Company, Lugano, Ελβετία

Πραγματοποιήθηκαν επιτόπιες έρευνες στις εγκαταστάσεις των δύο προαναφερόμενων εταιρειών.

(12) Παλαιότερα, η εταιρεία NLMK πραγματοποιούσε εξαγωγές στην κοινότητα μέσω της συνδεδεμένης εταιρείας της Stinol AG (Ελβετία). Ωστόσο, διαπιστώθηκε ότι από τις αρχές του 2006 όλες οι πωλήσεις από την NLMK στην Κοινότητα γίνονταν μέσω των ανεξάρτητων εμπόρων Tuscany Intertrade UK και Moorfield Commodities Company. Η Stinol AG έγινε ανενεργή εταιρεία από το τέλος του 2005.

(13) Η Viz Stal αποτελούσε παλαιότερα μέρος του ομίλου Duferco και πραγματοποιούσε εξαγωγές μέσω θυγατρικών της Duferco, όπως η Duferco SA Switzerland και η Duferco Commerciale Italy. Από τον Μάιο του 2006 όλες οι πωλήσεις της Viz Stal στην Κοινότητα έγιναν μέσω του ανεξάρτητου εμπόρου Moorfield Commodities Company.

(14) Επαληθεύθηκε επίσης ότι μετά την εγκατάστασή της η νέα εταιρεία, δηλ. η OJSC Novolipetsk Steel, πωλούσε μόνο μέσω αυτών των δύο εμπόρων για τις εισαγωγές της στην Κοινότητα και έτσι συνέχισε να χρησιμοποιεί τις ίδιες οδούς πωλήσεων για τις πωλήσεις GOES στην αγορά της Κοινότητας.

(15) Όσον αφορά τις τιμές εισαγωγών από τις δύο προηγούμενες εταιρείες, NLMK και Viz Stal, η NLMK υπέβαλλε σε τριμηνιαία βάση στην Κοινότητα, σύμφωνα με την αποδοχή της ανάληψης υποχρέωσης ως προς τις τιμές, τον Αύγουστο του 2005, όπως απαιτείται από τους όρους της ανάληψης υποχρέωσης, όλες τις πληροφορίες σχετικά με την παρακολούθηση. Μετά την εξαγορά από την NLMK, η Viz Stal ανέφερε οικειοθελώς τις πωλήσεις της από τον Αύγουστο του 2006, στο πλαίσιο της ανάληψης υποχρέωσης. Επαληθεύθηκε ότι οι δύο εταιρείες NLMK και Viz Stal τηρούσαν την τρέχουσα ανάληψη υποχρέωσης ως προς τις τιμές που ίσχυε για την προηγούμενη NLMK.

(16) Διαπιστώθηκε, πράγματι, ότι η Viz Stal, της οποίας τα προϊόντα υπόκεινται σε δασμό αντιντάμπινγκ 0%, πωλούσε από τον Αύγουστο του 2006 τα GOES στην κοινοτική αγορά σε τιμές υψηλότερες από εκείνες με τις οποίες η εταιρεία τα πωλούσε κατά τη διάρκεια της αρχικής περιόδου έρευνας. Σημειώθηκε επίσης ότι η Viz Stal αντιπροσώπευε το μεγάλο όγκο πωλήσεων των δύο εταιρειών κατά τη διάρκεια της αρχικής περιόδου έρευνας και συνέχισε να εξάγει πολύ μεγαλύτερες ποσότητες GOES στην ΕΚ απ’ ό,τι η NLMK.

(17) Μετά την επιβολή των ισχυόντων μέτρων τον Αύγουστο του 2005, οι τιμές της κοινοτικής και της παγκόσμιας αγοράς αυξήθηκαν σημαντικά. Λόγω της συνεχιζόμενης υψηλής ζήτησης προϊόντων χάλυβα παγκοσμίως, δεν αναμένεται πτώση των τιμών της αγοράς για τα GOES βραχυπρόθεσμα ή μεσοπρόθεσμα. Λαμβάνοντας υπόψη το γεγονός αυτό, καθώς και το ότι η Viz Stal (που συνέχισε το 2006 να πωλεί σημαντικά μεγαλύτερες ποσότητες GOES στην ΕΚ απ’ ό,τι η NLMK και, όπως διαπιστώθηκε, δεν ασκούσε ντάμπινγκ κατά τη διάρκεια της αρχικής έρευνας) αύξησε τις τιμές της μετά τον Αύγουστο του 2006, θεωρείται ότι τα συμπεράσματα της αιτιολογικής σκέψης 10 ανωτέρω έχουν διαρκή χαρακτήρα.

ΣΤ. ΣΥΜΠΕΡΑΣΜΑ

(18) Κατά την αρχική έρευνα διαπιστώθηκε ότι η NLMK και η Viz Stal αντιπροσώπευαν το σύνολο των γνωστών εισαγωγών GOES στην Κοινότητα από τη Ρωσία[5]. Επίσης διαπιστώθηκε ότι η OJSC Novolipetsk Steel συνεχίζει να αντιπροσωπεύει όλες τις εξαγωγές GOES από τη Ρωσία στην Κοινότητα. Βάσει των ανωτέρω, καθώς και του γεγονότος ότι το περιθώριο ντάμπινγκ για την OJSC Novolipetsk Steel είναι σε ελάχιστο επίπεδο, συνάγεται το συμπέρασμα ότι τα μέτρα αντιντάμπινγκ στις εισαγωγές GOES από τη Ρωσία πρέπει να καταργηθούν και η διαδικασία να περατωθεί σύμφωνα με το άρθρο 9 παράγραφος 3 του βασικού κανονισμού.

(19) Με βάση το συμπέρασμα αυτό, η Επιτροπή αποφάσισε με την απόφαση 2008/XXXX/ΕΚ[6] ότι η αποδοχή ανάληψης υποχρέωσης από την NLMK με την απόφαση 2005/622/ΕΚ της Επιτροπής πρέπει να καταργηθεί.

Ζ. ΚΟΙΝΟΠΟΙΗΣΗ

(20) Τα ενδιαφερόμενα μέρη ενημερώθηκαν σχετικά με τα ουσιώδη πραγματικά περιστατικά και το σκεπτικό βάσει των οποίων επρόκειτο να καταργηθούν τα μέτρα για τις εισαγωγές GOES από τη Ρωσία και να περατωθεί η διαδικασία. Όλα τα μέρη είχαν τη δυνατότητα υποβολής σχολίων. Τα σχόλια που ελήφθησαν δεν ήταν τέτοια ώστε να οδηγήσουν σε τροποποίηση των συμπερασμάτων.

(21) Μετά την κοινοποίηση, ο κοινοτικός κλάδος παραγωγής ισχυρίστηκε ότι δεν έχει τεκμηριωθεί, όπως αναφέρεται στην αιτιολογική σκέψη 17, ότι οι τιμές της αγοράς για τα GOES δεν θα μειωθούν βραχυπρόθεσμα ή μεσοπρόθεσμα και, επομένως, δεν εξασφαλίζεται η περάτωση της διαδικασίας. Για να στηρίξει τον ισχυρισμό του ότι η διαδικασία δεν πρέπει να περατωθεί, ο κοινοτικός κλάδος παραγωγής αναφέρει ότι κατά την επόμενη διετία η παγκόσμια παραγωγική ικανότητα για τα GOES θα αυξηθεί κατά περισσότερο από 40% και θα υπερβεί σημαντικά τη ζήτηση. Το μεγαλύτερο μέρος αυτής της αύξησης της παραγωγικής ικανότητας θα σημειωθεί στη Λαϊκή Δημοκρατία της Κίνας. Υπό τις συνθήκες αυτές, ο κοινοτικός κλάδος παραγωγής θεωρεί ότι η Ρωσία θα αναγκαστεί να απομακρυνθεί από την κινεζική αγορά και θα στρέψει τις εξαγωγές της στην Ευρωπαϊκή Ένωση («ΕΕ»). Λαμβάνοντας υπόψη τα ανωτέρω, ο κοινοτικός κλάδος παραγωγής θεωρεί ότι η περάτωση της διαδικασίας δεν βασίζεται στη μεταβολή των συνθηκών διαρκούς χαρακτήρα.

(22) Σημειώνεται, ωστόσο, ότι στην τρέχουσα έρευνα εξετάστηκε το περιθώριο ντάμπινγκ για τη νέα επιχείρηση, το οποίο διαπιστώθηκε ότι ήταν σε ελάχιστο επίπεδο, όπως περιγράφεται στις αιτιολογικές σκέψεις 10 και 18. Όπως αναφέρεται στην αιτιολογική σκέψη 11, εξετάστηκε κατά πόσον αυτό το περιθώριο ντάμπινγκ καθώς και η νέα δομή της εταιρείας είναι δυνατόν να θεωρηθούν διαρκούς χαρακτήρα. Η έρευνα επιβεβαίωσε το διαρκή χαρακτήρα αυτών των μεταβολών των συνθηκών. Το γεγονός ότι οι ρώσοι εξαγωγείς είναι δυνατόν να εξάγουν πρόσθετες ποσότητες στην ΕΕ τα επόμενα χρόνια δεν επηρεάζει το συμπέρασμα όσον αφορά το διαρκή χαρακτήρα αυτών των μεταβολών των συνθηκών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 παράγραφος 1 του κανονισμού (ΕΚ) αριθ. 1371/2005 του Συμβουλίου αντικαθίσταται από το ακόλουθο κείμενο:

«1. Επιβάλλεται οριστικός δασμός αντιντάμπινγκ στις εισαγωγές πλατέων προϊόντων έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές πάχους άνω των 0,16 mm, καταγωγής Ηνωμένων Πολιτειών της Αμερικής, που υπάγονται στους κωδικούς ΣΟ ex 7225 11 00 (προϊόντα πλάτους 600 mm ή περισσότερο) (κωδικός TARIC 7225 11 00 10) και ex 7226 11 00 (προϊόντα με πλάτος κατώτερο των 600 mm) (κωδικοί TARIC 7226 11 00 11 και 7226 11 00 91).»

Άρθρο 2

Οι δασμοί αντιντάμπινγκ στις εισαγωγές πλατέων προϊόντων έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές πάχους άνω των 0,16 mm, καταγωγής Ρωσίας, που υπάγονται στους κωδικούς ΣΟ ex 7225 11 00 (προϊόντα πλάτους 600 mm ή περισσότερο) (κωδικός TARIC 7225 11 00 10) και ex 7226 11 00 (προϊόντα με πλάτος κατώτερο των 600 mm) (κωδικοί TARIC 7226 11 00 11 και 7226 11 00 91), οι οποίοι επιβλήθηκαν με τον κανονισμό (ΕΚ) αριθ. 1371/2005, καταργούνται και η διαδικασία σχετικά με τις εισαγωγές καταγωγής Ρωσίας περατώνεται.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 56 της 6.3.1996, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2117/2005 (ΕΕ L 340 της 23.12.2005, σ. 17).

[2] ΕΕ L 223 της 27.8.2005, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 41/2008 (ΕΕ L 16 της 19.1.2008, σ .1).

[3] ΕΕ L 223 της 27.8.2005, σ. 42.

[4] ΕΕ C 39 της 23.2.2007, σ. 26.

[5] Βλέπε αιτιολογική σκέψη 61 του κανονισμού (EΚ) αριθ. 1371/2005.

[6] ΕΕ L ….